
REPUBLIKA HRVATSKA						      
TRGOVAČKI SUD U SPLITU
Split, Sukoišanska 6
							
R E P U B L I K A  H R V A T S K A

R J E Š E N J E 

	Trgovački sud u Splitu, PO sutkinji Ani Golub Gruić, u postupku povodom prijedloga predlagatelja – dužnika GRAĐEVNO d.d., OIB: 60040338789, Vrgorac, Hrvatskih velikana 49, za sklapanje predstečajne nagodbe, dana 29. rujna 2017. godine,  

riješio je

Ispravlja se izreka rješenja ovog suda poslovni broj 5.Stpn-99/2014 od 29. listopada 2014. godine i to na način da na trećoj stranici, u retku pod rednim brojem 64 i na osmoj stranici u retku pod rednim brojem 64 umjesto ˝KVARNER WIENER STADTICHE RIJEK˝, ima ispravno stajati ˝WIENER OSIGURANJE VIENNA INSURANCE GROUP d.d.˝.
Obrazloženje
Dana 28. rujna 2017. godine kod ovog suda zaprimljen je prijedlog vjerovnika Wiener osiguranje Vienna Insurance Group d.d. Zagreb za ispravkom rješenja poslovni broj 5.Stpn-99/2014 od 29. listopada 2014. godine kojim je odobreno sklapanje predstečajne nagodbe na prijedlog dužnika Građevno d.d. Vrgorac. Predlagatelj ističe da je pregledom predmetnog rješenja uočio da je na trećoj i osmoj stranici pogrešno naznačen kao Kvarner Wiener Stadtiche Rijek. Slijedom navedenog, predložio je da sud ispravi predmetno rješenje.
Pregledom prijedloga za ispravak i spisu priloženih isprava te uvidom u sudski registar ovaj sud takav prijedlog nalazi osnovanim i utvrđuje da je očitom omaškom u pisanju u izreci rješenja ovog suda poslovni broj 5.Stpn-99/2014 od 29. listopada 2014. godine, na trećoj stranici, u retku pod rednim brojem 64 i na osmoj stranici u retku pod rednim brojem 64 pogrešno navedeno ime vjerovnika Kvarner Wiener Stadtiche Rijek, umjesto ispravnog Kvarner Wiener Städtische osiguranje d.d., koje društvo je dana 21. lipnja 2001. godine pripojeno društvu Wiener osiguranje Vienna Insurance Group d.d.
	Slijedom navedenog, a temeljem odredbe čl. 66. st. 15. Zakona o financijskom poslovanju i predstečajnoj nagodbi (˝Narodne novine˝ broj 108/12, 144/12 i 81/13; dalje ZFPPN) u vezi s odredbom čl. 342. st. 1. i 347. Zakona o parničnom postupku (˝Narodne novine˝ broj 53/91, 91/92, 112/99, 88/01, 117/03, 88/05, 2/07, 84/08, 96/08, 123/08, 57/11 i 25/13, dalje: ZPP) odlučeno je kao u izreci ovog rješenja.
U Splitu, 29. rujna 2017. godine
       SUTKINJA
ANA GOLUB GRUIĆ


POUKA O PRAVNOM LIJEKU: Protiv ovog rješenja je dopuštena žalba. Žalba se podnosi Visokom trgovačkom sudu Republike Hrvatske u Zagrebu putem ovog suda u roku od 8 dana od dana dostave prijepisa ovog rješenja, u 3 primjerka.

DNA:
- predlagatelju-dužniku
- Wiener osiguranje Vienna Insurance Group d.d. po punomoćniku
- FINA- i Split uz dopis 
- mrežna stranica e-Oglasna ploča sudova
- u spis

